
Іскерлікке баулыды 

“Даму” кәсіпкерлікті дамыту қорының кәсіпкерлерге қызмет көрсету орталығында екікүндік семинар өтті. Оған аудандар мен Петропавл қаласынан 25 адам қатысты.
Семинарды ұйымдастырған – облыстық кәсіпкерлік және туризм басқармасы мен “Жастар саламатты өмір салтын қолдайды” қоғамдық бірлестігі. Оның мақсаты – кәсіпкерліктің нарықтық экономикадағы маңызын, әлеуметтік ахуалды жақсарту үшін қажеттілігін көрсету болды.
Семинардың бірінші күні лекциялық сабақтар түрінде өтті. Қатысушылар кәсіпкерліктің түрлерін, бизнесті саралау, салық төлемінің тәртібі сияқты өздеріне қажетті ақпараттарды тыңдап, кейін өз ойларын ортаға салды. Топқа бөлініп, тапсырма бойынша тренинг өткізді. Өткен материалдар бойынша қатысушылар бизнес тренерлеріне сұрақтарын қойды.
Екінші күн тәжірибе алмасумен жалғасты. Жаттықтырушылар кәсіпкерлік қызметте жиі кездесетін мәселелерді талқылады. Әр топ өз жауабы мен шешімін жеткізді. Одан әрі өткен материалдар бойынша сауалнама ұйымдастырылды.
Екікүндік семинар-тренингтің соңында әр қатысушыға сертификат табыс етілді.

